b"\n_START_ARTICLE_\nLa Vall d'Alcal\xc3\xa0\n_START_SECTION_\nGeografia\n_START_PARAGRAPH_\nLa Vall d'Alcal\xc3\xa0 va estar formada, en temps, per set poblacions, denominades Alcal\xc3\xa0 de la Jovada, Beniaia, Queriola, Benial\xc3\xad, Benixarco, la Roca i l'Ads\xc3\xbabia. En l'actualitat solament dos nuclis de poblaci\xc3\xb3 pertanyen a la vall com a entitats locals: Alcal\xc3\xa0 de la Jovada i Beniaia._NEWLINE_El seu terme municipal limita amb els de Benimassot, Planes, Tollos, La Vall d'Ebo i La Vall de Gallinera. Es pot accedir a la localitat per carretera, des del sud, a trav\xc3\xa9s de la N-332, agafant llavors la CV-700 per a accedir a Pego i enlla\xc3\xa7ar amb la CV-712.\n_START_SECTION_\nHist\xc3\xb2ria\n_START_PARAGRAPH_\nDes de fa milers d'anys l'home ha poblat les terres de la Vall d'Alcal\xc3\xa0 i prova d\xe2\x80\x99aix\xc3\xb2 s\xc3\xb3n les pintures rupestres de fa 35.000 anys trobades a l\xe2\x80\x99Abric del Condoig i al de Gleda, o les de l\xe2\x80\x99Abric de la Roca de fa 15.000 anys. Aix\xc3\xad mateix, els poblats com el Xarpolar, i la Penya de la Retura demostren la pres\xc3\xa8ncia humana fa 4.000 anys. _NEWLINE_L'orige de la Vall d'Alcal\xc3\xa0 \xc3\xa9s \xc3\xa0rab. Entre 1218 i 1220 nasqu\xc3\xa9, en Alcal\xc3\xa0, Al-Azraq, el cabdill \xc3\xa0rab que durant anys lluit\xc3\xa0 contra el Rei Jaume I per a aconseguir la independ\xc3\xa8ncia en una Val\xc3\xa8ncia musulmana. La resid\xc3\xa8ncia d\xe2\x80\x99Al-Azraq fou el Castell d\xe2\x80\x99Alcal\xc3\xa0. El 1245 Al-Azraq i Alfons I, fill de Jaume I, signaren el Tractat del Pouet, amb el que el fill del Rei fou proclamat senyor d\xe2\x80\x99aquelles terres a canvi que respect\xc3\xa9s la vida dels seus habitants. S\xe2\x80\x99aconseguia aix\xc3\xad una coexist\xc3\xa8ncia de musulmans i cristians al mateix territori. Aix\xc3\xb2 no obstant, prompte comen\xc3\xa7aren a apar\xc3\xa8ixer les tensions entre la poblaci\xc3\xb3 musulmana que temia una repressi\xc3\xb3 per part del Rei Jaume I. En resposta, el cabdill \xc3\xa0rab no respectaria per complet el pacte i continuaria amb la lluita. A\xc3\xa7\xc3\xb2 provocaria que el Rei prengu\xc3\xa9s Alcal\xc3\xa0 i exili\xc3\xa9s a Al-Azraq al nord d\xe2\x80\x99\xc3\x80frica, d\xe2\x80\x99on tornaria 17 anys despr\xc3\xa9s i, finalment, moriria a les portes d\xe2\x80\x99Alcoi el 1276._NEWLINE_La situaci\xc3\xb3 entre ambdues religions continuaria sent de relativa conviv\xc3\xa8ncia durant algun temps, per\xc3\xb2 acabaria trencant-se per les rebel\xc2\xb7lions a les grans ciutats com la revoluci\xc3\xb3 de Germanies, que tingu\xc3\xa9 lloc en Val\xc3\xa8ncia entre 1519 i 1523. Finalment, la forta pressi\xc3\xb3 de l\xe2\x80\x99Esgl\xc3\xa9sia aconsegu\xc3\xad que, el 1525, els musulmans del poble, unes 78 fam\xc3\xadlies, foren obligades a batejar-se passant a ser cristians nous, \xc3\xa9s a dir, moriscs. A partir de llavors continuaren suportant les pressions de l\xe2\x80\x99esgl\xc3\xa9sia i una condici\xc3\xb3 que mai aplegarien a acceptar. Finalment, acabaran rebel\xc2\xb7lant-se el 1609, data en qu\xc3\xa8 es decret\xc3\xa0 la seua expulsi\xc3\xb3. Alguns pobles propers a Alcal\xc3\xa0 quedaren despoblats._NEWLINE_Als llibres de l\xe2\x80\x99esgl\xc3\xa9sia del poble es documenta l\xe2\x80\x99exist\xc3\xa8ncia d\xe2\x80\x99uns moviments migratoris de gent d\xe2\x80\x99Ibi, d\xe2\x80\x99Alcoi, de Mallorca, de Xixona i d\xe2\x80\x99Agres, que serien en definitiva els avantpassats m\xc3\xa9s remots dels actuals ciutadans._NEWLINE_A principi de segle passat vivien a la Vall d\xe2\x80\x99Alcal\xc3\xa0 unes 571 persones i foren batejades 8 xiquetes i 8 xiquets. Per\xc3\xb2 la crisi econ\xc3\xb2mica que afectava el pa\xc3\xads va obligar els h\xc3\xb2mens a emigrar a ciutats com Nova York. Despr\xc3\xa9s les dones ho farien a Par\xc3\xads, encara que, posteriorment, molts d\xe2\x80\x99ells i elles en tornarien."